**Cugetul**

*Dorurot*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai întâi am fost fântână,

Ochi cu ape de cleștar,

Pacea stăpânea senină

Pe izvorul meu din har.

Ani trecut-au pe furiș,

Parcă mă găteam de zbor,

Când, din sita din prundiș,

Izbucni înc-un izvor.

De atunci, plecată-i pacea,

Căci, pe rând, lor mă supun,

Unu-mi dă să gust agheasma,

Altul, zgură să m-afund!

Unul naște-n mine păsări

Ce m-ar duce până-n stele,

Altul naște negri monștri,

Grei ca norii-n zile rele.

Mă frământă întrebarea

Ce pe-o lacrimă s-a scurs,

De ce alta e cărarea

Din izvorul ce-a pătruns?

În genunchi curg spre icoane,

De zăresc, să rog un înger

Ca pe cel rău din izvoare

Să-l închidă cu un fulger.